钦定古今图书集成/明伦汇编/氏族典/第383卷 > 李业兴
## 钦定古今图书集成/明伦汇编/氏族典/第383卷 > 李业兴

按《魏书李业兴传》：“业兴，上党长子人。祖虬，父元纪，并
以儒学举孝廉。元纪卒于金乡令。业兴少耿介，志学
精力，负帙从师，不惮勤苦，耽思章句，好览异说。晚师
事徐遵明于赵魏之闲。时渔阳鲜于灵馥亦聚徒教
授，而遵明声誉未高，业兴乃诣灵馥黉舍，类受业者。
灵馥谓曰：‘李生久逐羌博士，何所得也’？业兴默尔不”
言。及灵馥说《左传》，业兴问大义数条，灵馥不能对。于
是振衣而起曰：“羌子弟如正此耳。”遂便径还。自此灵
馥生徒倾学而就遵明，遵明学徒大盛，业兴之为也。
后乃博涉百家，尢长算历，举孝廉，为校书郎，为《戊子
元历》，上之。时张洪等九家各献新历，世宗诏共为一
历，遂共推业兴为主。成《戊子历》，正光三年奏行之。累
迁奉朝请。未几，除著作佐郎。永安三年，以前造历勋，
赐爵长子伯。出帝登极，封屯留县开国子。天平二年，
为侍读。四年，使萧衍，衍亲问业，兴经义，还兼散骑常
侍，加中军大将军。武定元年，除国子祭酒。三年，出除
太原太守。后坐事禁止，乃造《九宫行碁历》。七年，死于
禁所。业兴爱好文籍，鸠集不已，手自补治，躬加题帖。
其家所有，垂将万卷，览读不息，学术精微，当时莫及。